
Živim u dijaspori. U Bosnu dođem jednom godišnje na mjesec dana. Na tom odmoru boravim kod roditelja jer nemam vlastitu kuću. Da li ću kratiti ***[namaz](https://pitajucene.com/search/Namaz/questions/ "Pretraži pitanja o namazu")***? I koliko dugo ***[putnik](https://pitajucene.com/search/putnik/questions/ "Pretraži pitanja o putniku")*** krati namaz?


* 
* 
* 
* 
* 
* 
* 

 
Ako dođem iz dijaspore u Bosnu kod roditelja jesam li i dalje putnik, i koliko dugo smijem kratiti namaze?

Po odabranom mišljenju, kod većine islamskih pravnika povlastice putnika prestaju kada se čovjek nalazi sa svojom porodicom. (Vidjeti: *Hašijetu reddil-muhtar*, 1/532, *El-Harši ala muhtesari Halil*, 2/61-62, *El-Insaf*, 2/331, i *Keššaful-kina*, 1/509.)


Prema tome, dolaskom u porodičnu kuću prestaje status puta i prestaju sve olakšice vezane za putnika. Ako bismo, ipak, prihvatili mišljenje drugih učenjaka, tebi uvaženi brate, opet nije dopušteno koristiti te olakšice jer namjeravaš boraviti u jednom mjestu mjesec dana, a time gubiš status putnika. Oko vremena boravka u kojem je dopušteno koristiti olakšice putnika islamski učenjaci imaju jedanaest mišljenja. Po hanefijskoj pravnoj školi, taj period traje petnaest dana. (Vidjeti: *Bedaius-sanaia*, 1/269.)


Po mišljenju malikijskih, šafijskih i po jednoj verziji hanbelijskih pravnika, onaj ko je odlučio boraviti u nekom mjestu više od četiri dana gubi status putnika. (Vidjeti: *Šerhuz-Zerkeši*, 2/157, *El-Insaf*, 2/330, *El-Medžmu*, 4/299, *El-Harši ala muhtesari Halil*, 2/62.)


Mišljenje većine učenjaka meritornije je i sigurnije, a Allah najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


